CELEX: 62016TN0298
Language: da
Date: 2016-06-13 00:00:00
Title: Sag T-298/16: Sag anlagt den 13. juni 2016 — East West Consulting mod Kommissionen

25.7.2016   
            
            
               DA
            
            
               Den Europæiske Unions Tidende
            
            
               C 270/66
            
         Sag anlagt den 13. juni 2016 — East West Consulting mod Kommissionen
   (Sag T-298/16)
   (2016/C 270/71)
   Processprog: fransk
   
      Parter
   
   
      Sagsøger: East West Consulting SPRL (Nandrin, Belgien) (ved advokaterne L. Levi og A. Tymen)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Søgsmålet antages til realitetsbehandling, og det fastslås, at det er velbegrundet.
            
         
               —
            
            
               Det fastslås, at Kommissionen er ansvarlig uden for kontrakt.
            
         
               —
            
            
               Kommissionen tilpligtes at betale erstatning for det tab, som sagsøgeren har lidt, der vurderes at beløbe sig til 496 000 EUR med forbehold for forhøjelse.
            
         
               —
            
            
               Under alle omstændigheder tilpligtes Kommissionen at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne fremsat to anbringender.
   
               1.
            
            
               Med det første anbringende gøres det gældende, at Kommissionen har begået tilstrækkeligt kvalificerede tilsidesættelser af retsregler, idet denne i henhold til Kommissionens afgørelse 2008/969/EF, Euratom af 16. december 2008 om det system for tidlig varsling, der skal anvendes af Kommissionens anvisningsberettigede og af forvaltningsorganerne (EUT 2008, L 344, s. 125) har aktiveret en W3b-varsling i systemet for tidlig varsling mod sagsøgeren efter en undersøgelse foretaget af Det Europæiske Kontor for Bekæmpelse af Svig (OLAF), hvorved der blev identificeret et risikoniveau i tilknytning til sagsøgeren i dennes egenskab af berettiget til tildeling af en offentlig tjenesteydelseskontrakt vedrørende et projekt med henblik på at styrke bekæmpelsen af sort arbejde i Den Tidligere Jugoslaviske Republik Makedonien. Dette anbringende er inddelt i fem led:
               
                           —
                        
                        
                           Det første led vedrører spørgsmålet om, hvorvidt afgørelsen om varsling af sagsøgeren i varslingssystemet (herefter »varslingsafgørelsen«) er ulovlig, da den ikke har noget retsgrundlag, og tilsidesætter artikel 5 TEU og den grundlæggende ret til en forhåndsformodning om manglende skyld.
                        
                     
                           —
                        
                        
                           Med det andet led gøres det gældende, at varslingsafgørelsen er ulovlig, idet den tilsidesætter retssikkerhedsprincippet for så vidt angår betingelserne vedrørende »W3b«-varslingen.
                        
                     
                           —
                        
                        
                           Med det tredje led gøres det gældende, at varslingsafgørelsen er ulovlig, fordi den er en følge af en tilsidesættelse af artikel 41 i Den Europæiske Unions charter om grundlæggende rettigheder, princippet om god forvaltningsskik, retten til forsvar, retten til at blive hørt, samt begrundelsespligten.
                        
                     
                           —
                        
                        
                           Med det fjerde led, der påberåbes subsidiært, gøres det gældende, at Kommissionen har tilsidesat varslingsafgørelsen, begrundelsespligten som fastsat i chartrets artikel 41, pligten til at udvise omhu og proportionalitetsprincippet.
                        
                     
                           —
                        
                        
                           Med det femte led gøres det gældende, at begrundelsen for Kommissionens afslag på at tildele kontrakten er uretmæssig, for så vidt som den tilsidesætter udbudsbetingelserne.
                        
                     
         
               2.
            
            
               Det andet anbringende vedrører det tab, som sagsøgeren har lidt, og årsagsforbindelsen mellem Kommissionens culpøse adfærd og dette tab.